Christopher Tye

Christopher Tye (n. 1505 – 1572?) oli brittiläinen säveltäjä, urkuri ja pappi.Christopher Tye Britannica Hän kuuluu Thomas Tallisin jälkeen maansa tunnetuimpiin 1500-luvun puolenvälin säveltäjiin, mikä johtuu pitkälti hänen merkittävästä panoksestaan varhaisimpaan Englannin kirkon musiikkiin.Christopher Tye HOASM

Tye sai vuonna 1541 kuoromestarin ja urkurin aseman Elyn tuomiokirkossa. Hän sai musiikin tohtorin arvon King's Collegesta (Cambridgen yliopisto) vuonna 1545, ja vuonna 1548 hän sai tohtorinarvon myös Oxfordin yliopistosta. Hän sai aseman hovissa ja saattoi antaa musiikkikasvatusta nuorelle Edvard VI:lle. Pääsyn hovin yhteyteen mahdollisti todennäköisesti kirkonmies Richard Coxin vaikutus. Tye julkaisi vuonna 1553 ainoan kokoelmansa runoutta musiikkisovituksineen, teoksen The Actes of the Apostles, joka koostui yksinkertaisista hymninomaisista sävellyksistä. Tye sai ensin vihkimyksen diakoniksi ja sitten pappisvihkimyksensä vuonna 1560. Hän työskenteli pappina luovuttuaan vuonna 1561 tehtävistään Elyn kuoromestarina.

Tye sävelsi sekä latinan- että englanninkielisiä teoksia. Säilyneeseen tuotantoon kuuluu muun muassa kolme messua. Säilyneessä latinankielisessä musiikissa on progressiivisuutta ja mantereellisia vaikutteita, kuten eloisia rytmejä ja lyhennettyjä melismoja. Osa Tyen tuotannosta on soittimellista.Christopher Tye Naxos

 Lähteet 

Luokka:Brittiläiset säveltäjät
Luokka:Brittiläiset urkurit
Luokka:Brittiläiset papit
Luokka:Renessanssisäveltäjät
Luokka:Vuonna 1505 syntyneet
Luokka:Vuonna 1572 kuolleet